**Správa o činnosti Slovenskej asociácie podnikových finančníkov v roku 2016 a zámery SAF na rok 2017**

V uplynulom roku 2016 činnosť SAF bola zameraná na plnenie svojich odborných zámerov v troch hlavných oblastiach svojej činnosti: konferencie a semináre, časopis a legislatívne aktivity. Plán seminárov a konferencie boli schválené na valnom zhromaždení. Predsedovia odborných komisií sa venovali príprave jednotlivých aktivít pričom Správna rada SAF a Rada starších riadili túto činnosť. Organizačnú časť aktivít zabezpečovala kancelária SAF v spolupráci s príslušnými odbornými komisiami. Okrem seminárov a konferencie sa odborné zámery realizovali formou odborných diskusií v rámci pracovných skupín, aktívnou účasťou na podujatiach spolupracujúcich spoločností, spoluprácou so zahraničnými partnerskými organizáciami, prípravou vzdelávacích programov pre členov SAF ako aj vydávaním odborného časopisu Finančný manažér pre svojich členov a taktiež zverejňovaním informácií na internetových stránkach [www.asocfin.sk](http://www.asocfin.sk). Všetkým členom SAF ako aj spolupracovníkom, ktorí na dobrovoľnej báze pomáhajú skvalitňovať odborný život nášho občianskeho združenia treba vysloviť poďakovanie.

*Správna rada v roku 2016 zasadala ako celok 5 krát a 4 krát zasadalo užšie vedenie SAF*. Dňa 26.1.2016 Správna rada pripravovala Novoročné stretnutie finančníkov v Studenom, plánu aktivít v roku 2016, plnenie rozpočtu 2015 a návrh rozpočtu 2016 a tiež príprave osláv 20. výročia založenia SAF. Dňa 14. apríla 2016 sa Správna rada venovala príprave valného zhromaždenia SAF, účtovnej závierke za rok 2015, rozpočtu na rok 2016, voľbe tajomníka SAF a prerokovala tiež účasť na CEE konferencii v Siofóku, ktorú organizovala maďarská asociácia HTC. Správna rada rozhodla aj o členských príspevkoch na rok 2016.

Dňa 16. júna 2016 sa uskutočnilo zasadnutie Správnej rady, na ktorom sa prediskutovala príprava 14. ročníka konferencie FRP, ktorá sa opäť konala v spolupráci s Mafrou, a.s., vyhodnotili sa seminárne aktivity za prvý polrok 2016 a schválil sa plán aktivít na 2. polrok 2016. Predmetom zasadnutia bol i podrobný návrh recepcie pred konferenciou konanej pri príležitosti 20. výročia založenia SAF. V tejto súvislosti Správna rada prediskutovala i návrh ocenení členov SAF i spolupracujúcich osôb k 20. výročiu SAF. Ako ocenenia poskytol guvernér NBS, pán Jozef Makúch 2 eurové a 10 eurové strieborné mince vydané pri príležitosti predsedníctva Slovenska v EU.

Dňa 19. októbra 2016 sa konalo zasadnutie správnej rady, na ktorom sa prerokovala príprava konferencie FRP a udelenie ocenení k 20. výročiu SAF pamätnou striebornou 10 Eur mincou pre nasledujúce osoby: Šramko Ivan, Kohútiková Elena, Štrokendl Miroslav, Podstránsky Vladimír, Farkaš Richard, Klučková Daniela, Trenčianska Elena, Daniel Peter, Hozlár Eduard, Bakošová Viera, Dvorčák Roman, Chvostaľ František, Révay Andrej, Zelmanová Miloslava, Dzurková Oľga, Galamboš Miroslav.

Makúch Jozef – osobitná cena, sklenená 10 Eur pamätná minca, Meager Dana – ocenenie za prínos v oblasti podnikových financií 2016. Zároveň bol schválený zoznam ocenených formou udelenia 2 Eur pamätnej mince pre 30 spolupracujúcich osôb včítane pánov Ivana Haca, prezidenta Českej asociácie, pána Richarda Cordera COO EACT a Helmuta Schnábela predsedu IGTA a predsedu Nemeckej asociácie CFO.

Dňa 2. decembra 2016 na zasadnutí Správnej rady bolo prerokované plnenie rozpočtu v roku 2016, príprava rozpočtu na rok 2017 a zameranie aktivít v roku 2017. Na zasadnutí sa začali prípravy aktivít SAF v roku 2017, menovite príprava stretnutia finančníkov v Clube Imperial, príprava novoročného stretnutia finančníkov v Studenom, plán seminárov. Správna rada schválila nového predsedu dňovej komisie p. Katku Danižovú zo Slovnaftu, nakoľko pán Galamboš sa vzdal tejto funkcie i funkcie člena Správnej rady. Správna rada odsúhlasila i odoslanie ponuky na účasť 2 členov SAF na prvý EACT summit v Bruseli.

Okrem zasadnutí Správnej rady ako celku sa konali 4 zasadnutia užšieho vedenia (prezident, 2 viceprezidenti, tajomník a prizvaní hostia), ktorí riešili operatívne otázky prípravy odborných podujatí a ich finančného zabezpečenia, ako aj otázky spolupráce v rámci SR a EACT.

Vo všeobecnosti sa činnosť Správnej rady, Rady starších, vedúcich odborných komisií, členov redakcie a redakčnej rady časopisu Finančný manažér zameriavala predovšetkým na plnenie plánu činnosti asociácie a jej chodu, na organizovanie odborných podujatí a prípravu konferencie, ďalej na získavanie a prípravu odborných článkov pre časopis, prípravu a realizáciu brainstormingov v užšom kruhu. Veľmi dôležitú úlohu v živote SAF má spolupráca s MF SR, MS SR ako i spoluprácu v rámci asociácií, členov EACT a IGTA. Veľa času bolo venované rokovaniam na MF SR, Finančnej správe, zmenám účtovných a daňových zákonov, európskej legislatíve. Asociácia bola v uplynulom roku veľmi aktívna pri pripomienkovaní zákonov z dielne MF SR. Spoluprácu s partnerskými organizáciami, CECGA, SAMP, KPMG, ALS SR a SKDP je potrebné naďalej rozvíjať, pretože mnohé odborné problémy sú spoločné. Správna rada v rámci svojej činnosti veľmi úzko spolupracovala s Radou starších. Predsedníčka Rady starších Ing. Zelmanová sa zúčastňovala niektorých zasadnutí Správnej rady a v súlade so Stanovami SAF iniciatívne ovplyvňovala jej rozhodovanie.

Správna rada venovala veľkú pozornosť tvorbe členskej základne, získavaniu zdrojov pre zabezpečenie odborných aktivít a chodu asociácie a sledovala hospodárenie so získanými zdrojmi.

**Odborné podujatia SAF v roku 2016.**

SAF svoje aktivity realizovala okrem iného aj v nasledovných podujatiach :

**Dňa 4. februára 2016** v popoludňajších hodinách sa uskutočnilo tradičné Novoročné stretnutie finančníkov spojené s odbornou diskusiou na témy :

1. **„Nové zdroje rastu v krajinách Strednej a východnej Európy“**

Prvú tému uviedol **Juraj Kotian, Head of CEE Macro / Fixed Income Resarch ErsteBank*.*** Zameral sa na správanie sa ekonomík Strednej a východnej Európy, na vplyv Číny ako aj ďalších rozvíjajúcich sa trhov, na ich vplyv na rast ekonomík a tiež sa venoval domácim zdrojom rastu. Analyzoval riziká pre Strednú a východnú Európu, ekonomiky spojené s emisným škandálom VW, s eurofondami a tiež skúmal zmeny úrokových sadzieb a vplyv týchto rizík na Slovensko.

1. **„Čo nás čaká a čo neminie v platobnom styku“**

Druhú tému uviedla **Elena Kohútiková, zástupkyňa generálneho riaditeľa, členka *predstavenstva* VUB.** Venovala sa analýze schválenej direktívy v Európskom parlamente Payment Services Directive II, ktorá prináša viaceré zmeny do SEPA platieb a do služieb platobného styku. Na stretnutí sa zúčastnilo 70 účastníkov z významných podnikov a inštitúcií téma diskutovali zástupcovia dvoch významných podnikov, Obidve témy vyzvali širokú

a veľmi zaujímavú diskusiu.

**Dňa 22. 3. 2016** Komisia SAF pre dane aclá pripravila v priestoroch Ekonomickej univerzity seminár na tému **„Daňové plánovanie a jeho budúcnosť“ .** Lektorom bol medzinárodne skúsený odborník **JUDr. Tomáš Balco**, LL.M., FCCA, MF SR, Sekcia daňová a colná. Obsahom seminára bolo vyšpecifikovanie rozdielu medzi daňovým plánovaním, agresívnym daňovým plánovaním a daňovým únikom. Ďalej bolo rozobrané daňové plánovanie a jeho budúcnosť v EU ako aj balík opatrení EU proti agresívnemu daňovému plánovaniu. Seminár bol hodnotený ako veľmi úspešný, zúčastnilo sa ho vyše 60 členov a na záver sa rozprúdila bohatá odborná diskusia.

**Dňa 14. 4. 2016** sa uskutočnil v priestoroch Ekonomickej univerzity seminár na tému **„Novela daňového poriadku“** slektorkou **Ing. Boženou Jurčíkovou** z Finančnej správy SR. Boli prednesené a na konkrétnych príkladoch demonštrované vybrané aspekty novely daňového poriadku s praktickými príkladmi dopadu zmien sankčného systému, ako aj niektoré ustanovenia daňového poriadku bezprostredne súvisiace s daňovou kontrolou.

**Dňa 27. 4. 2016** sa uskutočnilo riadne Valné zhromaždenie SAF, kde v prvej odbornej časti vystúpil zástupca Sekcie inovácií a podnikateľského prostredia MH SR **Ing. Juraj Hostak** s aktuálnou témou **„Inteligentný priemysel pre Slovensko“.**

**Dňa 10.5. 2015** sav priestoroch Imperial Clubu v Bratislave sa konala diskusia finančných manažérov na tému **„Priemyselná revolúcia 4.0“, ktorú uviedol Ing. Martin Bruncko,** MPA General Partner, Steam Capital, účastník World economic forum v Davose 2016**. v rámci témy sa venoval nasledovným otázkam:** Bude svet bez práce? Nové príležitosti pre podnikateľov, Technický pokrok vyvoláva nádeje, Ako je na tom Slovensko?

**Dňa 26. 5. 2016** sa uskutočnil zaujímavý seminár **„Uvoľnite skryté investície do vášho ERP a maximalizujte ich návratnosť“** slektorom **Ing. Alexandrom Cimbaľákom**, CEO, ACE enterprise Slovakia, s.r.o. Bola prebraná problematika integrácie rôznorodých podnikových systémov ako napr. komplexný obeh dokladov ( DMS ), zákaznícky systém ( CRM ) či elektronický dodávateľský portál a ich prepojenie s výrobným, technologickým či iným kľúčovým systémom, pomocou jedinečného a zrozumiteľného modelovacieho nástroja overeného a fungujúceho vo viac ako 80 krajinách. Boli demonštrované modelové situácie na reálnych dátach v reálnom čase s vysokým ohlasom v radách poslucháčov.

**V dňoch 3. - 4. 6. 2016** sa zúčastnilo **14 zástupcov SAF „Central – European Tresure Conference“** v meste Siofók v Maďarsku, ktorú organizovala partnerská asociácia. Zástupcovia jednotlivých európskych asociácií postupne prednášali svoje príspevky v kontexte s vývojom v Centrálnej Európe. Následne prebehli mnohé osobné diskuzie a výmeny názorov v rôznych ekonomických oblastiach.

**V dňoch 16. - 17. 6. 2016** Komisia SAF pre finančný trhpripravila v priestoroch hotela Flóra v Trenčianskych Tepliciach dvojdňový seminár **„Dopad legislatívnych zmien na podnikateľské prostredie“** . Boli prednesené nasledovné témy : Dopad zmien Obchodného zákonníka - JUDr. Matej Firický - Havel, Holásek & Partners, s.r.o. . Zákon o konkurze a reštrukturalizácii – stav a očakávanie – JUDr. Branislav Pospíšil. Osobné bankroty -  Ing. Jana Marková - CRIF Slovak Credit Bureau, s.r.o. Trestná zodpovednosť právnických osôb - JUDr. Matej Firický - Havel, Holásek & Partners, s.r.o. Zverejňovanie údajov Obchodnom vestníku - JUDr. Zuzana Kamenská, MS SR. Novela exekučného poriadku a jej dopad na podnikateľské prostredie - JUDr. Alena Szálayová, SKE. Civilný sporový poriadok - JUDr. Martina Jenčová. Reštrukturalizácia firmy - hľadanie ekonomického východiska - Ing. Jaroslav Máľach, GIDE International.

**V dňoch 25. - 26. 10. 2016** sa už tradične konal **14. ročník Konferencie Finančné riadenie podnikov 2016** - v tomto roku to bola aj oslava 20. výročia založenie Slovenskej asociácie podnikových finančníkov s bohatým spoločenským aj odborným programom. Odborným garantom programu bol **guvernér NBS - Ing. Jozef Makúch, PhD.** Odborný programprebiehal v nasledovných panelových blokoch : Vývoj ekonomiky Slovenska, Globálna a európska daňová politika - smerovanie a dopady na business, Digitalizácia firiem ako trend, Risk manažment firiem. Na konferencii FRP 2016 sa zúčastnilo vyše 100 zástupcov významných slovenských i zahraničných podnikov, univerzít, asociácií ako aj odborných finančných manažérov.

**Dňa 12. 12. 2016** bolo zvolané zasadnutie Daňovej komisie SAF na tému **„Anti tax avoidance directive (ATAD )** **- Smernica proti vyhýbaniu sa daňovým povinnostiam“ .** Cieľom stretnutia bolo predstaviť jednotlivé opatrenia smernice a prediskutovať ich potencionálny dopad na ekonomiku podnikov. Jednalo sa tiež o prípravu na diskusiu s MF SR v procese implementácie do zákona o dani z prijímov, ktorá sa uskutoční začiatkom roka 2017. Výklad k Smernici predstavil **Ing. Branislav Ďurajka, KPGM.** Zasadnutia sa zúčastnili zástupcovia daňových útvarov všetkých veľkých subjektov ako aj akademickej obce v členskej základni SAF.

**Dňa 15. 12. 2016**  v priestoroch Imperial Clubu v Bratislave sa konala diskusia finančných manažérov na tému **„ Hodnota za peniaze“, ktorú uviedol Ing. Ľudovít Ódor, člen Rady pre rozpočtovú zodpovednosť. Boli rozobrané otázky** efektívneho vynakladania verejných zdrojov na Slovensku, aká je vlastná realita a aký budú mať z toho slovenské podniky a občania.

**Členská základňa k 22.3.2017**

K danému dátumu má asociácia SAF 85 platiacich členov, združujúcich 207 osôb a 9 zakladajúcich členov, ktorí sa môžu podieľať na výhodách, ktoré im členstvo v SAF poskytuje.

Oproti minulému roku sa štruktúra zmenila – počet veľkých podnikov klesol o 1, počet stredných podnikov vzrástol o 4 avšak počet združených osôb narástol zo 195 na 207.

Okrem toho má SAF čestných členov a mimoriadnych členov, s ktorými úzko spolupracuje.

**Členské príspevky pre rok 2016 Správna rada schválila takto:**

|  |  |
| --- | --- |
| **Fyzické osoby** | 40 EUR |
| **Mikro podniky -** do 10 zamestnancov | 100 EUR |
| **Malé podniky -** do 50 zamestnancov | 300 EUR |
| **Stredné podniky -** do 250 zamestnancov | 600 EUR |
| **Veľké podniky -** nad 250 zamestnancov | 1 500 EUR |

# Spolupráca v rámci Európskej únie – EACT a IGTA

Spolupráci s EACT venujeme naďalej veľkú pozornosť. SAF od vstupu do EACT sa pravidelne dva krát do roka zúčastňuje zasadnutia Správnej rady EACT. V roku 2016 sa uskutočnili dve zasadnutia – v Bruseli a v Dubline.

V Bruseli sa uskutočnilo riadne zasadnutie výboru EACT v dňoch 18. -19. marca. Predmetom rokovania boli nasledujúce otázky:

* Odsúhlasenie a prevzatie podpisom Job description,
* Plnenie rozpočtu v roku 2015 a návrh rozpočtu v roku 2016,
* Diskusia o zmene sídla EACT (aktuálne Paríž) vo väzbe na optimalizáciu dani z príjmov,
* Schválenie dobrovoľného príspevku NTA na činnosť EACT (SAF schválila 1000 EUR),
* Koncept EACT summitu pre pozvaných účastníkov z 20 NTA,
* Project Journy to treasury (J to T) – iniciatíva vedená EACT, BNP Paribas, SAP a PWC,
* Regulácia v rámci EU a lobbing v oblastiach: EMIR (včítane dotazníka), peňažný trh, daň z finančných transakcií, štrukturálna reforma bánk, jednotný kapitálový trh EU, finančný benchmark, ratingové agentúry.
* Platby – „okamžité platby“ a elektronická fakturácia.

EACT po schválení Job description sa rozhodla v duchu týchto zmien upraviť i stanovy. Zmena stanov bola predmetom predchádzajúcich stretnutí. SAF pripomienkovala stanovy v smere precizovania financovania EACT, precizovania obsahového zamerania a činností a zjednodušenia stanov (čitateľnosť). Vzhľadom na nedostatok času bola diskusia k zmenám posunutá na rokovanie do Dublinu.

EACT v súlade s cieľom zvýšenia akcieschopnosti a aktivity vrcholových odborníkov v oblasti treasury definitívne schválila koncept EACT summitu, ktorý sa uskutočnil v marci 2016 v Bruseli. Účasť na summite bola na pozvanie, ktoré bolo odoslané členom NTA na základe výberu národných asociácií. Za SAF sa zúčastnili 2 členovia Miroslav Krajčovič, country manažér IGT a Zoltán Vass, CFO Soitron, a.s.

V priebehu roka naďalej prebiehala komunikácia v smere EACT národné asociácie vo forme reportov o regulačných opatreniach EK. Vo väzbe na jednotlivé oblasti regulácie prebiehali i vyjadrenia a komunikácia s komisármi EK zodpovednými za jednotlivé oblasti. Rezervy vo väčšom zapojení sa SAF (členskou základňou) do týchto medzinárodných štruktúr však stále pretrvávajú. Úloha vybudovania fungujúcej komunikácie medzi SAF a EACT teda stále trvá. Pokračovali sme tiež v spolupráci s ACT v oblasti vzdelávania, kde majú členovia SAF zľavu 10%. ACT ponúklo našim členom i bezplatnú účasť na výročnej konferencii ACT, s veľmi dobrým obsahovým zameraním.

Spolupráca s EuroFinance umožnila členom SAF 20% zľavu z poplatku na celosvetovej konferencii, ktorá sa uskutočnila vo Viedni.

# Zasadnutie EACT a IGTA v Dubline

V dňoch 16. – 17. septembra 2016 sa uskutočnilo spoločné zasadnutie EACT a IGTA v Dubline za účasti 18 národných členských asociácií z EACT a 3 asociácií z IGTA. Zasadnutie sa uskutočnilo v dvoch fázach, v prvej fáze sa uskutočnilo zasadnutie EACT a v druhej zasadnutie IGTA.

V rámci zasadnutia rady EACT boli prerokované otázky:

* Finančnej pozície EACT,
* Komunikačnej stratégie EACT navonok. V tejto dúvislosti bola zriadená pracovná skupina, ktorá pripravý uvedenú stratégiu. Ide o to, aby sa EACT dostalo do povedomia čo najširšej odbornej verejnosti ako zástupca podnikových finančníkov krajín EU.
* Journeys to Treasury. Bol predstavený obsah videa s troma oblasťami treasury: kontinuálna inovácia, treasury v akomkoľvek čase a kdekoľvek, kybernetická kriminalita a defraudácia (podvody). Tieto témy boli spracované i tlačovej podobe a predstavené na konferencii Euro Finance vo Viedni.
* Platby – „okamžité platby“ – bola predstavená schéma kreditnej okamžitej platby.

**Zasadnutie IGTA** viedol súčasný predseda Helmut Schnábel z nemeckej asociácie GEFIU. Pán Schnábel bol zvolený ako predseda i na obdobie rokov 2016/2017. Predmetom stretnutia bolo najmä posúdenie možnosti kooperácie v rámci regulačného procesu v oblasti podnikových financií medzi USA, EU a Áziou a otázky či sú treasury v podnikoch pripravení podieľať sa na zmenách v projektoch transformácie financií. V tejto súvislosti poskytli páni Jean-Mark Servant (EACT), Tom Deas (NACT USA), Francois Masquelier (Luxemburg - ATEL ), Helmut Schnábel (IGTA, GEFIU) a pani Artemis Galatis (JAR), informácie o hlavných regulačných iniciatívach v EU, USA a JAR, ktoré majú dopad na podniky. V priebehu roka pod vedením predsedu, pána Helmuta Schnábela boli vydané 2 čísla e-journalu, ktorý je na web stránke IGTA - [www.igta.org](http://www.igta.org) .

**Bitcoin a Blockchain**

Jednou z diskutovaných tém bola otázka Bitcoin a Blockchain. Jedná sa o decentralizované digitálne menové transakcie, ako bitcoin, prevádzkované ako verejná decentralizovaná sieť. Transakcie reprezentujú transfer vlastníctva v bitcoin bilancii a sú zaznamenané v distribuovanej hlavnej knihe. V každom čase sa transakcia objaví medzi dvoma stranami siete, zakódované transakcie sú sústredené do blokov a verifikované a potvrdené. Blockchain ako technológia by mohla byť použitá na platby a klíring , vlastníctvo aktív, vydávanie dlhopisov, menová platobná sieť. Regulátory sa o technológiu Blockchain zaujímajú.

V rámci spoločného zasadnutia rady EACT a IGTA boli prerokované ďalej nasledovné otázky:

* BEPS v oblasti treasury aktivít,
* Brexit a jeho dopad na treasury,
* Kybernetická kriminalita,
* (e)BAM – elektronický manažment bankových účtov, veľkého počtu v rámci celosvetových aktivít jednej firmy.

# Vnútorná organizácia a zameranie činnosti SAF

# V tejto oblasti venujeme pozornosť zlepšeniu komunikácie tak vnútri asociácie ako i navonok. V tomto smere pomáha naša webová stránka asociácie, jej udržiavanie a prezentáciu informácií o činnosti asociácie zabezpečuje tajomník. Odborný časopis Finančný manažér sa podarilo v minulom roku udržať na dobrej odbornej úrovni aj vďaka šéfredaktorke Miloslavy Zelmanovej a tajomníkom Eduardovi Hozlárovi (v prvom polroku) - Želmíre Micheľovej (v druhom polroku), ako aj spolupracujúcej asociácie CECGA. V roku 2016 vyšli 3 čísla, kde okrem odborných príspevkov sa uverejňovali aj realizované, prípadne plánované aktivity SAF v priebehu roka. Podstatným spôsobom sa zlepšila informovanosť verejnosti o našich aktivitách prostredníctvom našich stránok [www.asocfin.sk](http://www.asocfin.sk).

V tejto oblasti boli hlavné zámery smerované už tradične do vytvárania platformy na výmenu skúseností a názorov v oblasti finančného riadenia podnikov, podnikateľského prostredia a vzdelávania. Dôležitou úlohou SAF je presadzovať záujmy svojich členov – podnikateľskej sféry – pri posudzovaní a pripomienkovaní zámerov výkonnej a zákonodarnej moci na národnej a tiež európskej úrovni. SAF má vybudované dobré meno pre dobré partnerstvo s MF SR. Pre svojich členov sa SAF snaží sprostredkovať nové informácie z oblasti ekonomických zákonov a formou seminárov prediskutovať ich význam a dopady na činnosť finančných manažérov, hospodárenie subjektov a pod. Na semináre a ďalšie odborné podujatia SAF poskytuje svojim členom výrazné zľavy na účastnícke poplatky, prípadne sú tieto aktivity bez poplatku. Taktiež umožňujeme svojim členom vlastnú propagáciu formou bezplatných odborných článkov alebo reklamy v časopise Finančný manažér s výraznou zľavou. Členom ponúkame aj možnosť účasti na medzinárodných odborných akciách pre finančných manažérov za účelom nadväzovania nových kontaktov.

V uplynulom roku spolupráca s vysokými školami bola sústredená hlavne na publikačnú oblasť, účasť na seminároch a konferencii, kde SAF umožňuje určitému počtu učiteľov a študentov bezplatnú účasť. Mnohí vysokoškolskí učitelia a mladí doktorandi využili priestor časopisu Finančný manažér na publikovanie svojich výskumných prác. Zvlášť treba oceniť spoluprácu v Ekonomickou univerzitou v Bratislave, ktorá nadobudla počas mnohých rokov veľmi konkrétnu podobu, a to vzájomnou účasťou v orgánoch EU a SAF. SAF má svojich zástupcov vo vedeckých radách Ekonomickej univerzity a učitelia Ekonomickej univerzity zase pôsobia v orgánoch SAF. SAF v uplynulom roku uskutočnila 4 vzdelávacie podujatia na pôde Ekonomickej univerzity.

SAF spolupracuje aj s Trendom pri vyhlasovaní Finančného manažéra roka. Sme radi, že v úzkej nominácii sa už pravidelne umiestňujú aj nominanti SAF.

V rámci medzinárodnej spolupráce sa okrem aktivít v EACT začala úspešne rozvíjať aj spolupráca s konkrétnymi zahraničnými spoločnosťami. Z iniciatívy maďarskej asociácie sa rozvinula spolupráca s asociáciami podnikových finančníkov s blízko susediacimi krajinami. Po konferencii v Budapešti v 2012 sa uskutočnila spoločná konferencia v Prahe, ktorú v roku 2013 organizovalo ČAT a v roku 2014 sa konferencia uskutočnila v Slovinskom Portoroži kde sa zúčastnili zástupcovia asociácií zo Slovinska, Chorvátska, Maďarska, Česka a Slovenska. V roku 2015 sa konferencia uskutočnila v Chorvátskom meste Poreč. V uplynulom roku sa konferencia uskutočnila v Maďarskom meste Siofók.

Celkovo možno rok 2016, v ktorom sme si pripomenuli i 20. výročie založenia SAF, hodnotiť ako úspešný. Hlavné zámery asociácie sa podarilo naplniť. Aktivity SAF vzbudili primeranú pozornosť a záujem členskej základne.

Hospodárenie SAF bolo v roku 2016 prebytkové – rozdiel príjmov a výdavkov činí 1.976,93 EUR. Celkové príjmy asociácie za rok 2016 boli plánované vo výške 56.650,- EUR a skutočnosť dosiahla výšku 60.972,70 EUR, čo je o 4 322,7 EUR viac a o 11 450,93 EUR viac ako v predchádzajúcom roku. Najvyššiu položku príjmu predstavujú členské príspevky vo výške 38.420,- EUR bez zvýšenia členských príspevkov, čo je o 6 220 EUR viac ako v predchádzajúcom roku.

Celkové výdavky za rok 2016 boli plánované vo výške 56.650,- EUR a v skutočnosti dosiahli výšku 58.995,77 EUR, čo je 5 040,32 EUR viac ako v predchádzajúcom roku. Najvyššiu položku okrem miezd predstavujú výdavky na odborné podujatia (semináre, konferencia FRP,...) a na vydávanie bezplatného časopisu Finančný manažér, ktorý sa pomerne výrazne presadil v odbornej verejnosti.

**Obsahové zameranie činnosti SAF v roku 2017**

* Prístup k spravodlivosti ako indikátor kvality podnikateľského prostredia
* Jednotný kapitálový trh v rámci EU - budúcnosť z pohľadu Slovenska
* Daňové plánovanie a jeho budúcnosť v EU - Marec
* EACT Summit – 9. – 10. marec, Brusel (na pozvanie 3 zástupcovia SAF)
* ATAD – implementácia smernice do daňovej legislatívy – Apríl, Máj
* Brainstrorming so zástupcami MF SR k vývoju daňovej legislatívy pre rok 2017, 2018 (v tomto období je to zákon o DPH)
* Finančné modelovanie a ocenenie ako nastroj rozhodovania o budúcom smerovaní firmy, Tvorba trojstupňového finančného modelu – výsledovka, súvaha,  cash flow
* Predsedníctvo Slovenska v EU – Ako sa riadi európska únia, skúsenosti z riadenia Európskej únie, Cognac club
* Alternatívne zdroje financovania (SME) a ich využívanie v podmienkach SR,
* Možnosti financovania dodávateľsko – odberateľských vzťahov a aktuálne legislatívne zmeny, Poisťovanie exportných úverov a investícií, Nová úprava konkurzov a reštrukturalizácií s dôrazom na osobné bankroty, Zmeny v právnej úprave exekúcií a zvýšenie nepostihnuteľnej sumy, Zjednodušené konanie pri cezhraničnom vymáhaní pohľadávok v rámci EU
* Integrácia manažérskych systémov
* XV. ročník konferencie Finančné riadenie podnikov - 24. -25. Október
* Medzinárodné vzdelávanie podnikových finančníkov v oblasti Treasury – spolupráca s ACT
* Stále zastúpenie EACT v Bruseli - komunikácia EACT - NTA v oblasti legislatívy

Dovoľte mi vyjadriť na záver presvedčenie, že spolu s Vami, členmi SAF sa nám podarí tieto ciele na rok 2017 i naplniť.

Bratislava, VZ 26. 4. 2017